Document ID: 31995R0811

KOMISSION ASETUS (EY) N:o 811/95,
annettu 11 päivänä huhtikuuta 1995,
Kreikasta peräisin olevien tiettyjen tuoreiden hedelmien ja vihannesten kuljetusta koskevista erityistoimenpiteistä annetun neuvoston asetuksen (ETY) N:o 3438/92 soveltamista koskevista yksityiskohtaisista säännöistä vuoden 1995 toimitusten osalta
EUROOPAN YHTEISÖJEN KOMISSIO, joka
ottaa huomioon Euroopan yhteisön perustamissopimuksen,
ottaa huomioon Kreikasta peräisin olevien tiettyjen tuoreiden hedelmien ja vihannesten kuljetusta koskevista erityistoimenpiteistä 23 päivänä marraskuuta 1992 annetun neuvoston asetuksen (ETY) N:o 3438/92 (1), sellaisena kuin se on viimeksi muutettuna asetuksella (EY) N:o 456/95 (2),
ottaa huomioon yhteisessä maatalouspolitiikassa sovellettavista laskentayksiköistä ja muuntokursseista 28 päivänä joulukuuta 1992 annetun neuvoston asetuksen (ETY) N:o 3813/92 (3), sellaisena kuin se on viimeksi muutettuna asetuksella (EY) N:o 150/93 (4), ja erityisesti sen 3 artiklan ja 13 artiklan 2 kohdan,
sekä katsoo, että
asetuksessa (ETY) N:o 3438/92 säädettiin tilapäisestä erityishyvityksestä vuosien 1992, 1993, 1994 ja 1995 toimitusten osalta Kreikasta peräisin olevien hedelmien ja vihannesten lähetyksiin kylmäautoilla, -laivoilla tai -vaunuilla Kreikasta muihin jäsenvaltioihin, lukuun ottamatta Italiaa, Espanjaa ja Portugalia,
asetuksen (ETY) N:o 3438/92 soveltamista koskevat yksityiskohtaiset säännöt on jo vahvistettu vuosien 1992, 1993 ja 1994 toimitusten osalta,
on tarpeen määrittää toimittajat ja toimitukset, joihin voidaan soveltaa vuonna 1995 tällaista tilapäistä erityishyvitystä, sekä vähimmäismerkinnät, jotka on oltava hyvityshakemuksessa,
voidaan arvioida, että entisen Jugoslavian alueiden kiertämisen johdosta syntyvää kuljetustarpeen kasvua voidaan pitää yhtä suurena kaikkien kuljetustapojen ja kaikkien vahvistettujen määränpäiden osalta,
tilapäisten erityishyvitysten hakemuksia olisi valvottava ja vakavasta vilpistä olisi rangaistava,
on tarpeen määrittää tiedot, jotka toimivaltaisten Kreikan viranomaisten on toimitettava komissiolle, sekä määräaika, jossa nämä tiedot on toimitettava,
tämän asetuksen säännöksiä on sovellettava 1 päivästä tammikuuta 1995, ja
tässä asetuksessa säädetyt toimenpiteet ovat hedelmien ja vihannesten hallintokomitean lausunnon mukaiset,
ON ANTANUT TÄMÄN ASETUKSEN:
1 artikla
Asetuksen (ETY) N:o 3438/92 1 artiklassa tarkoitettu tilapäinen erityishyvitys myönnetään:
a) toimittajille, luonnollisille tai oikeushenkilöille, jotka ovat tosiasiallisesti antaneet rahallista tukea kyseisten toimitusten kustannuksiin,
b) sellaisten toimitusten osalta, jotka ovat poistuneet Kreikan alueelta vuoden 1995 aikana,
c) muihin jäsenvaltioihin kuin Italiaan, Espanjaan ja Portugaliin tosiasiallisesti tuotujen määrien osalta.
2 artikla
1. Tilapäisen erityishyvityksen hakemus esitetään toimivaltaiselle Kreikan viranomaiselle kuuden kuukauden kuluessa kyseisten lähetysten toimittamisesta.
Kuitenkin, tämä hakemus esitetään kuuden kuukauden kuluessa tämän asetuksen voimaantulopäivästä kyseisen päivämäärän jälkeen toimitettujen lähetysten osalta.
2. Hyvityshakemuksessa ovat ainakin:
a) hakijan nimi ja toiminimi sekä osoite,
b) asetuksen (ETY) N:o 3438/92 1 artiklan ja tämän asetuksen 1 artiklan edellytyksiä vastaavien tuotteiden kokonaismäärät nettopainoina ilmaistuina ja tuotteittain ja lähetyksittäin eriteltyinä,
c) jokaisen lähetyksen osalta:
- kokonaismäärä nettopainona ilmaistuna ja tuotteittain eriteltynä,
- määräjäsenvaltio,
- käytetty/käytetyt kuljetustapa/-tavat,
- hakijan nimissä laadittu kuitattu rahti- ja kuljetuslasku tai kuljetusasiakirjan jäljennös, jos sen avulla voidaan määrittää kyseisen lähetyksen kustannuksiin rahallista tukea antanut henkilö,
- Kreikan viranomaisen antama ja määräjäsenvaltion vahvistama T5-asiakirjan jäljennös,
- hakijan ilmoitus, jossa todistetaan kyseisen lähetyksen tuotteiden olevan Kreikan alkuperätuotteita.
3. Kreikan toimivaltainen viranomainen päättää hakemusten hyväksyttävyydestä.
3 artikla
1. Asetuksen (ETY) N:o 3438/92 1 artiklassa tarkoitetun tilapäisen erityishyvityksen määrä vahvistetaan 4,830 ecuksi sataa nettokilogrammaa kohti vuoden 1995 toimitusten osalta.
2. Tilapäisen erityishyvityksen muuntamiseksi Kreikan drakhmoiksi sovellettava kurssi on 2 artiklan 2 kohdan c alakohdan viidennessä luetelmakohdassa tarkoitetun T5-asiakirjan antamispäivänä voimassa oleva maatalouden muuntokurssi.
Jos tuo päivä on tammikuussa 1995, kappaleessa 1 mainittu määrä on 4 ecua.
3. Tilapäinen erityishyvitys maksetaan kahden kuukauden kuluessa hyvityshakemuksen jättämisestä, jos tämä on ilmoitettu hyväksyttäväksi.
4 artikla
Kreikan toimivaltaiset viranomaiset suorittavat tilapäisen erityishyvityksen myöntämiseen kuuluvan valvonnan.
5 artikla
1. Jos tilapäinen erityishyvitys on maksettu asiattomasti, Kreikan toimivaltaiset viranomaiset perivät maksetut määrät takaisin lisättyinä korolla, joka lasketaan maksupäivästä sen tosiasialliseen takaisinperintään, sekä, kun on kyse vakavasta vilpistä, asiattomasti maksettuja määriä vastaavalla sakolla. Korkojen laskemisessa sovellettava kurssi on Kreikan lainsäädännön mukaisessa vastaavassa perintätoiminnassa voimassa oleva kurssi.
2. Perittävä tilapäinen erityishyvitys ja, soveltuvin osin, sakon korot ja määrä maksetaan järjestöille tai maksajaosastoille, jotka vähentävät ne Euroopan maatalouden ohjaus- ja tukirahaston takuujaoston rahoittamista kuluista.
6 artikla
Kreikan voimivaltainen viranomainen ilmoittaa komissiolle viimeistään 31 päivänä elokuuta 1995 niiden tuotteiden kokonaismäärät, joita tämän asetuksen mukaisesti hyväksytyt hakemukset koskevat, tuotteittain, kuljetustavoittain ja määräjäsenvaltioittain eriteltynä.
7 artikla
Tämä asetus tulee voimaan seitsemäntenä päivänä sen jälkeen, kun se on julkaistu Euroopan yhteisöjen virallisessa lehdessä.
Sitä sovelletaan 1 päivästä tammikuuta 1995.
Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
Tehty Brysselissä 11 päivänä huhtikuuta 1995.

Labels: 8
18
17
11